b'\n_START_ARTICLE_\nNitrox\n_START_PARAGRAPH_\nNitrox er en luftblanding, der best\xc3\xa5r af ilt (Oxygen) og kv\xc3\xa6lstof (Nitrogen), hvor indholdet af ilt (oxygen) er h\xc3\xb8jere end i atmosf\xc3\xa6risk luft. Navnet nitrox er opst\xc3\xa5et af sammentr\xc3\xa6kning af ordene Nitrogen og Oxygen. P\xc3\xa5 engelsk er det meget udbredt at kalde nitrox for Enriched Air Nitrox (EAN). En nitrox blanding med 32\xc2\xa0% ilt betegnes EAN32. Er iltindholdet ikke specificeret betegnes nitrox EANx._NEWLINE_Nitrox benyttes til dykning, hvor det lavere indhold af nitrogen mindsker risikoen for trykfaldssyge og nitrogennarkose.\n_START_SECTION_\nOprindelse\n_START_PARAGRAPH_\nDe f\xc3\xb8rste dyk med nitrox som \xc3\xa5ndemiddel blev foretaget af Fleuss i \xc3\xa5r 1876. I \xc3\xa5rene op til f\xc3\xb8rste verdenskrig eksperimenterede tyske og engelske virksomehder med \xc3\xa5ndemidler med reduceret kv\xc3\xa6lstofindhold i forhold til atmosf\xc3\xa6risk luft. Denne reduktion af kv\xc3\xa6lstofindhold reducerer den dekompression en dykker skal foretage efter et dyk. Blandt andet det tyske Dr\xc3\xa4gerwerk producerede halvlukkede rebreathere der var forg\xc3\xa6ngere til de milit\xc3\xa6re rebreathere der blev brugt under og efter anden verdenskrig. Halvlukkede rebreathere bruger nirtox som \xc3\xa5ndemiddel. Denne udvikling af rebreathere lagde grund for den teknik der er blevet brugt til erhvervs, forsknings og fritidsdykning med nitrox fra midten af det 20. \xc3\xa5rhundrede og frem til i dag._NEWLINE_I slutningen af halvfjerdserne fik det amerikanske National Oceanic and Atmospheric Administration (NOAA) \xc3\xb8jnene op for de mange fordele der er ved at anvende nitrox til dykning. I NOAAs dykker manual fra 1979 var der dykketabeller og dekompressionstabeller til brug med nitrox. P\xc3\xa5 grund af NOAAs tabeller bliver EAN32 kaldt for NOAA nitrox I, og EAN36 kaldt for NOAA nitrox II._NEWLINE_I slutningen af firserne begyndte flere dykkerorganisationer at uddanne fritidsdykkere i brug af nitrox. I dag er nitrox meget udbredt blandt fritidsdykkere.\n_START_SECTION_\nFordele\n_START_PARAGRAPH_\nDa der i forhold til atmosf\xc3\xa6risk luft er et reduceret indhold af kv\xc3\xa6lstof optager en dykker mindre kv\xc3\xa6lstof under et dyk. Derfor er der mindre kv\xc3\xa6lstof at afgasse under opstigning og dekompression. Dette forl\xc3\xa6nger de tider en dykker kan opholde sig p\xc3\xa5 en given dybde uden at skulle foretage en dekompression. V\xc3\xa6lger en dykker at overskride denne tid bliver dekompressionen kortere end hvis dykkeren havde dykket med en mere kv\xc3\xa6lstof rig gas._NEWLINE_P\xc3\xa5 grund af at dykkeren har optaget mindre kv\xc3\xa6lstof er der en mindre risiko for at dykkeren skulle p\xc3\xa5drage sig trykfaldssyge. Skulle en dykker f\xc3\xa5 trykfaldssyge efter et dyk med nitrox som \xc3\xa5ndemiddel vil trykfaldssygen i de fleste tilf\xc3\xa6lde v\xc3\xa6re mindre alvorlig en hvis dykkeren havde dykket med en mere kv\xc3\xa6lstof rig gas._NEWLINE_En anden ikke ubetydelig fordel er at man ved dykning med reduceret kv\xc3\xa6lstofindhold kommer i en lavere m\xc3\xa6tmingsgruppe efter et dyk. Dette betyder at den tid en dykker skal opholde sig p\xc3\xa5 overfladen imellem to dyk blivere kortere end hvis der havde v\xc3\xa6ret anvendt en mere kv\xc3\xa6lstof rig gas. Det er ogs\xc3\xa5 muligt at dykke efter luft dykketabeller/dekompressionstabeller hvis man benytter sig af \xc3\xa6kvivalent luft dybde.\n_START_SECTION_\nRisici/ulemper\n_START_PARAGRAPH_\nDa nitrox har et stort iltindhold har en dykker en forh\xc3\xb8jet risiko for at p\xc3\xa5drage sig iltforgiftning. Dette skyldes det h\xc3\xb8je iltpartialtryk (PpO\xe2\x82\x82) en dykker er udsat for ved dykning med nitrox._NEWLINE_Da nitrox fremstilles ved at blande ilt og atmosf\xc3\xa6risk luft er der risiko for at iltindholdet kan v\xc3\xa6re h\xc3\xb8jere end det \xc3\xb8nskede iltindhold. Hvis en dykker overskrider den maksimale operations dybde for en nitrox blanding er der stor risiko for at dykkeren p\xc3\xa5drager sig iltforgiftning. Derfor skal iltindholdet i nitrox altid analyseres inden dykning._NEWLINE_P\xc3\xa5 grund af den begr\xc3\xa6nsede maksimale operations dybde kan nitrox ikke benyttes til meget dybe dyk. I s\xc3\xa5danne tilf\xc3\xa6lde vil man f.eks benytte trimix._NEWLINE_Hvis man fremstiller nitrox ved hj\xc3\xa6lp af partialtryks metoden er det n\xc3\xb8dvendigt at trykflasker og ventiler er i oxygenservice.\n_START_SECTION_\nFremstilling\n_START_PARAGRAPH_\nNitrox fremstilles ved at blande ilt og atmosf\xc3\xa6risk luft. Den mest udbredte metode er at benytte partialtryks metoden. I de senere \xc3\xa5r er kontinuerlig blanding blevet mere og mere popul\xc3\xa6r blandt fritidsdykkere. Under fremstillingen af Nitrox anvendes ilt i h\xc3\xb8je koncentrationer, som giver en v\xc3\xa6sentlig brandfare.'